CELEX: 32009D0354
Language: mt
Date: 2009-03-30 00:00:00
Title: 2009/354/KE: Deċiżjoni tal-Kummissjoni tat- 30 ta’ Marzu 2009 li testendi r-rikonoxximent Komunitarju limitat tal- Hellenic Register of Shipping (HRS) (notifikata taħt id-dokument numru C(2009) 2130)

30.4.2009   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 109/42
            
         DEĊIŻJONI TAL-KUMMISSJONI
   tat-30 ta’ Marzu 2009
   li testendi r-rikonoxximent Komunitarju limitat tal-Hellenic Register of Shipping (HRS)
   (notifikata taħt id-dokument numru C(2009) 2130)
   (It-test bil-Grieg biss huwa awtentiku)
   (2009/354/KE)
   IL-KUMMISSJONI TAL-KOMUNITAJIET EWROPEJ,
   Wara li kkunsidrat it-Trattat li jistabbilixxi l-Komunità Ewropea,
   Wara li kkunsidrat id-Direttiva tal-Kunsill 94/57/KE tat-22 ta’ Novembru 1994 dwar ir-regoli u l-istandards komuni għall-ispezzjoni tal-bastimenti u l-organizzazzjonijiet tal-perizji u għall-attivitajiet relevanti tal-amministrazzjoniet marittimi (1), u b’mod partikolari l-Artikolu 4(3) tagħha,
   Wara li kkunsidrat l-ittra tal-awtoritajiet Griegi, bid-data tas-6 ta’ Ġunju 2008, li talbet l-estensjoni tar-rikonoxximent limitat tal-Hellenic Register of Shipping (minn hawn ‘il quddiem “HRS”), skont l-Artikolu 4(3) tad-Direttiva 94/57/KE,
   Wara li kkunsidrat l-ittri tal-awtoritajiet Griegi, tat-28 ta’ Jannar u tat-12 ta’ Frar 2009, li kkonfermaw it-talba tagħhom imsemmija hawn fuq,
   Billi:
   
               (1)
            
            
               Ir-rikonoxximent limitat skont l-Artikolu 4(2) tad-Direttiva 94/57/KE huwa rikonoxximent mogħti lil organizzazzjonijiet magħrufa bħala soċjetajiet ta’ klassifikazzjoni li jissodisfaw il-kriterji kollha għajr dawk stipulati fil-paragrafi 2 u 3 tat-taqsima “Ġenerali” A tal-Anness għall-istess Direttiva. Ir-rikonoxximent huwa limitat fiż-żmien u fl-ambitu sabiex l-organizzazzjoni kkonċernata tkun tista’ tikseb aktar esperjenza.
            
         
               (2)
            
            
               Skont l-Artikolu 4(3) tad-Direttiva 94/57/KE, deċiżjoni dwar l-estensjoni ta’ dak ir-rikonoxxinment m’għandhiex tqis il-kriterji stabbiliti fil-paragrafi 2 u 3 tat-taqsima A tal-Anness, iżda għandha tqis ir-rekord tal-osservanza tas-sigurtà [sikurezza] u l-prevenzjoni tat-tniġġis tal-organizzazzjoni, kif imsemmi fl-Artikolu 9(2) tal-istess Direttiva. Kull deċiżjoni dwar l-estensjoni tar-rikonoxximent limitat għandha tispeċifika b’liema kundizzjonijiet, jekk ikun hemm, tingħata dik l-estensjoni.
            
         
               (3)
            
            
               Fuq talba tal-awtoritajiet Griegi, bid-Deċiżjoni 98/295/KE (2) tat-22 ta’ April 1998, il-Kummissjoni awtorizzat rikonoxximent limitat lill-HRS għal perjodu ta’ tliet snin; l-effetti ta’ dan ir-rikonoxximent kienu limitati għall-Greċja. Malli skada dak l-ewwel perjodu ta’ rikonoxximent, il-Kummissjoni awtorizzat rikonoxximent limitat ġdid bid-Deċiżjoni 2001/890/KE (3), għat-tieni perjodu ta’ tliet snin u mill-ġdid b’effetti limitati għall-Greċja, fuq talba tal-awtoritajiet Griegi. Ir-rikonoxximent tal-organizzazzjoni ġie estiż b’Deċiżjoni tal-Kummissjoni 2005/623/KE tat-3 ta’ Awwissu 2005 (4), għat-tielet perjodu ta’ tliet snin u b’effetti limitati għall-Greċja u Ċipru, fuq talba tal-awtoritajiet Griegi u Ċiprijotti. Wara dan, fuq talba tal-awtoritajiet Maltin, ir-rikonoxximent ġie estiż għal Malta b’Deċiżjoni tal-Kummissjoni 2006/382/KE tat-22 ta’ Mejju 2006 (5), bl-istess data ta’ skadenza.
            
         
               (4)
            
            
               Ir-rikonoxximent limitat tal-HRS skada fit-3 ta’ Awwissu 2008.
            
         
               (5)
            
            
               Il-Kummissjoni evalwat ir-rekord tal-HRS skont l-Artikolu 11(3) tad-Direttiva 94/57/KE. L-evalwazzjoni kienet imsejsa fuq ir-riżultati ta’ erba’ spezzjonijiet investigattivi mwettqa fl-2006 u l-2007 minn esperti tal-Aġenzija Ewropea għas-Sigurtà Marittima (minn hawn ‘il quddiem “l-EMSA”) skont l-Artikolu 2(b)(iii) tar-Regolament tal-Parlament Ewropew u tal-Kunsill (KE) Nru 1406/2002 (6). L-amministrazzjonijiet ta’ Ċipru, il-Greċja u Malta ġew mistiedna jieħdu sehem fl-evalwazzjoni; b’hekk dawn l-amministrazzjonijiet ħadu sehem fl-ispezzjoni tal-uffiċċju ewlieni tal-organizzazzjoni f’Settembru 2006.
            
         
               (6)
            
            
               Wara li tqiesu l-kummenti tal-organizzazzjoni, l-evalwazzjoni kkonfermat għadd sinifikanti ta’ elementi ta’ nuqqas ta’ konformità mal-kriterji stipulati fid-Direttiva 94/57/KE, li jolqtu serjament is-sistemi u l-mekkaniżmi ta’ kontroll ewlenin tal-organizzazzjoni. Dawn il-konklużjonijiet intbagħtu lit-tliet amministrazzjonijiet ikkonċernati, li min-naħa tagħhom ma ressqux kummenti, kif ukoll lill-organizzazzjoni.
            
         
               (7)
            
            
               Wara li ġew innotifikati dawn il-konklużjonijiet, l-HRS implimenta pjan ta’ azzjoni korrettiva.
            
         
               (8)
            
            
               Fuq talba tal-awtoritajiet Griegi, saret evalwazzjoni ġdida tal-organizzazzjoni abbażi ta’ żewġ spezzjonijiet investigattivi mwettqa mill-EMSA bejn it-12 u l-20 ta’ Novembru 2008.
            
         
               (9)
            
            
               Anki jekk l-evalwazzjoni l-ġdida tal-organizzazzjoni wriet titjib limitat, il-Kummissjoni setgħet tneħħi biss element wieħed ta’ nuqqas ta’ konformità minn dawk li kienu ġew identifikati fl-ewwel evalwazzjoni. Għaldaqstant, għad fadal nuqqasijiet serji f’dak li jirrigwarda, fost l-oħrajn, il-kwalità u l-osservanza tar-regoli tal-organizzazzjoni, is-sistemi tat-taħriġ u tal-monitoraġġ tal-ispetturi, ir-rispett kemm tar-rekwiżiti statutorji kif ukoll tar-rekwiżiti stipulati fir-regoli u l-proċeduri tal-organizzazzjoni stess, l-awtorizzazzjoni ta’ bastimenti ġodda fir-reġistru tal-organizzazzjoni, l-użu ta’ spetturi mhux esklussivi, u l-miżuri li għandhom jittieħdu wara d-detenzjoni ta’ bastimenti mill-awtoritajiet għall-Kontroll mill-Istat tal-Port għal raġunijiet marbutin maċ-ċertifikati maħruġin mill-organizzazzjoni għal dawk il-bastimenti. L-evalwazzjoni mill-ġdid tal-Hellenic Reġister of Shipping ma ppermettietx lill-Kummissjoni tikkonkludi li l-organizzazzjoni identifikat u indirizzat il-kawżi fondamentali tan-nuqqasijiet misjuba fl-evalwazzjoni ta’ qabel, inkluża r-ripetizzjoni tagħhom; u lanqas ma jidher li l-organizzazzjoni evalwat u indirizzat ir-riskju ta’ sikurezza mġarrab mill-flotta rreġistrata tagħha minħabba n-nuqqasijiet imsemmija.
            
         
               (10)
            
            
               Fin-nuqqas ta’ rikonoxximent Komunitarju, skont l-Artikolu 3(2) tad-Direttiva 94/57/KE, l-Istati Membri ma jistgħux jiddelegaw lill-HRS kompiti ta’ eżami u ċertifikazzjoni skont il-konvenzjonijiet internazzjonali, filwaqt li l-klassifikazzjoni ta’ bastiment mill-HRS m’għadhiex tilħaq ir-rekwiżiti tal-Artikolu 14(1) tal-istess Direttiva. L-Istati Membri lanqas ma jistgħu jawtorizzaw lill-HRS biex iwettaq eżamijiet skont l-Artikolu 10(5) tad-Direttiva tal-Kunsill 98/18/KE tas-17 ta’ Marzu 1998 dwar ir-regoli u n-normi ta’ sigurtà [sikurezza] għal vapuri tal-passiġġieri (7), filwaqt li l-klassifikazzjoni ta’ bastiment mill-HRS m’għadhiex tissodisfa r-rekwiżiti tal-Artikolu 6(1)(a) tad-Direttiva msemmija.
            
         
               (11)
            
            
               L-awtoritajiet Griegi wrew li s-servizz tat-trasport pubbliku nazzjonali tal-passiġġieri bil-baħar fil-Greċja jiddependi ħafna minn bastimenti li jkollhom ċertifikati ta’ klassifikazzjoni maħruġin mill-HRS, u li sal-lum, din l-organizzazzjoni eżaminat dawk il-bastimenti f’isem l-amministrazzjoni Griega. Għaldaqstant, it-telf tar-rikonoxximent mill-HRS kieku jġiegħel lill-flotta kkonċernata tfittex klassifikazzjoni mingħand organizzazzjonijiet rikonoxxuti oħra meta jiskadu ċ-ċertifikati li kienu nħarġu mill-HRS, filwaqt li l-kompiti ta’ eżami skont id-Direttiva 98/18/KE għandhom jiġu ttrasferiti jew lil dawk l-organizzazzjonijiet jew lill-amministrazzjoni Griega nnifisha. L-awtoritajiet Griegi wrew li, fid-dawl tal-kumplessità estrema tas-sitwazzjoni u l-għadd għoli ta’ bastimenti li jistgħu jkunu kkonċernati, il-proċess jeħtieġ tul ta’ żmien sinifikanti – xhur sħaħ – perjodu li matulu l-bastimenti kkonċernati aktarx jibqgħu ma jiġux spezzjonati u eventwalment ikollhom jwaqqfu l-attivitajiet tagħhom. Din is-sitwazzjoni kieku ġġib magħha r-riskju li jiġġarraf servizz pubbliku vitali, kif ukoll thedidda serja u immedjata kemm għas-sikurezza kif ukoll għall-vijabbiltà ekonomika tal-flotta kkonċernata.
            
         
               (12)
            
            
               Sabiex tali sitwazzjoni tiġi evitata, jeħtieġ li jerġa’ jiġi stabbilit ir-rikonoxximent tal-HRS taħt kundizzjonijiet strutturali u operazzjoni tal-akbar prudenza, b’mod li jiġi żgurat li l-organizzazzjoni tkun tista’ tkompli tipprovdi servizzi ta’ klassifikazzjoni u eżami lill-flotta li taqdi servizzi ta’ trasport nazzjonali ta’ passiġġieri fil-Greċja b’sikurezza u b’konformità sħiħa mar-rekwiżiti tad-Direttiva 94/57/KE. Dan ir-rikonoxximent għandu jingħata għal perjodu ta’ żmien limitat, sabiex il-flotta kkonċernata u l-awtoritajiet Griegi jkunu jistgħu jħejju l-arranġamenti meħtieġa fil-każ li r-rikonoxximent tal-organizzazzjoni ma jkunx jista’ jiġi estiż fi tmiem dan il-perjodu.
            
         
               (13)
            
            
               Jeħtieġ li jiġi żgurat li r-riskji mġarrba minħabba n-nuqqasijiet imsemmija jiġu identifikati u indirizzati kif xieraq, inkluż, fejn meħtieġ, bl-ispezzjoni mill-ġdid tal-bastimenti kkonċernati. Għandha tingħata attenzjoni lil dawk il-bastimenti b’bandiera Griega involuti fil-kummerċ internazzjonali li jistgħu jgawdu mill-estensjoni tar-rikonoxximent tal-organizzazzjoni skont l-Artikolu 3 tad-Direttiva 94/57/KE.
            
         
               (14)
            
            
               L-awtoritajiet Griegi ntrabtu li jsaħħu l-ispezzjonijiet mhux skedati kif ukoll l-awditjar tal-bastimenti b’bandiera Griega involuti fi vjaġġi nazzjonali fil-Greċja u kklassifikati u ċċertifikati mill-HRS, u ntrabtu wkoll li jwettqu dawn l-ispezzjonijiet b’aktar reqqa. L-ispezzjonijiet għandhom isiru tal-anqas darba kull tliet xhur għall-bastimenti kollha kkonċernati, għajr f’perjodi ta’ nuqqas ta’ attività.
            
         
               (15)
            
            
               Abbażi tal-aħħar dejta ppubblikata mill-Memorandum ta’ Ftehim ta’ Pariġi dwar il-Kontroll mill-Istat tal-Port, li tikkonċerna l-ispezzjonijiet imwettqa mill-partijiet firmatarji fl-2007, ir-rata ta’ detenzjoni tal-bastimenti għal raġunijiet marbutin maċ-ċertifikati maħruġin għalihom mill-HRS baqgħet 1,88 % mill-għadd totali ta’ spezzjonijiet, filwaqt li r-rata medja għall-organizzazzjonijiet rikonoxxuti kienet 0,35 %.
            
         
               (16)
            
            
               Il-miżuri pprovduti f’din id-Deċiżjoni huma skont l-opinjoni tal-kumitat COSS stabbilit bl-Artikolu 7 tad-Direttiva 94/57/KE,
            
         ADOTTAT DIN ID-DEĊIŻJONI:
   Artikolu 1
   Ir-rikonoxximent Komunitarju tal-Hellenic Register of Shipping huwa b’dan estiż għal perjodu ta’ sbatax-il xahar, li jibda mid-data tal-adozzjoni ta’ din id-Deċiżjoni, bil-kundizzjonijiet stipulati fl-Anness.
   Artikolu 2
   L-effetti ta’ din id-Deċiżjoni huma limitati għall-Greċja.
   Artikolu 3
   Din id-Deċiżjoni hija indirizzata lir-Repubblika Ellenika.
   
      Magħmula fi Brussell, 30 ta’ Marzu 2009.
      
         
            Għall-Kummissjoni
         
         Antonio TAJANI
         
            Viċi President
         
      
   
   
      (1)  ĠU L 319, 12.12.1994, p. 20.
   
      (2)  ĠU L 131, 5.5.1998, p. 34.
   
      (3)  ĠU L 329, 14.12.2001, p. 72.
   
      (4)  ĠU L 349M, 12.12.2006, p. 289.
   
      (5)  ĠU L 118M, 8.5.2007, p. 836.
   
      (6)  ĠU L 208, 5.8.2002, p. 1.
   
      (7)  ĠU L 144, 15.5.1998, p. 1.
   
      ANNESS
      Ir-rikonoxximent limitat tal-Hellenic Register of Shipping huwa soġġett għall-kundizzjonijiet li ġejjin:
      
                  (1)
               
               
                  L-organizzazzjoni għandha timplimenta l-azzjoni korrettiva u ta’ prevenzjoni meħtieġa sabiex jiġu indirizzati n-nuqqasijiet kollha identifikati fl-evalwazzjonijiet tal-Kummissjoni.
               
            
                  (2)
               
               
                  L-organizzazzjoni għandha twettaq, bl-għajnuna ta’ esperti esterni kkwalifikati, stħarriġ li jkopri l-ħames snin immedjatament qabel id-dħul fis-seħħ ta’ din id-Deċiżjoni u li jkopri l-organizzazzjoni kollha, bil-għan li:
                  
                              (a)
                           
                           
                              Tiddetermina l-kawżi fundamentali u l-livell tan-nuqqasijiet identifikati fl-evalwazzjonijiet tal-Kummissjoni;
                           
                        
                              (b)
                           
                           
                              Tanalizza r-riskji mġarrba minħabba n-nuqqasijiet imsemmija, u b’mod partikulari safejn setgħet ġiet kompromessa s-sikurezza tal-bastimenti kkonċernati;
                           
                        
                              (c)
                           
                           
                              Timplimenta, sal-1 ta’ Ottubru 2009 u flimkien mal-azzjoni korrettiva msemmija fil-punt (1), pjan ta’ azzjoni speċifiku biex jindirizza r-riskji msemmija fil-punt (2)(b), inkluża l-evalwazzjoni mill-ġdid tal-bastimenti fejn meħtieġ.
                           
                        
            
                  (3)
               
               
                  L-organizzazzjoni għandha tkun megħjuna minn esperti esterni kkwalifikati, sabiex ir-regoli u l-proċeduri tal-organizzazzjoni jinġiebu konformi bis-sħiħ mar-rekwiżiti stipulati fl-Artikolu 15(2) u (5) tad-Direttiva 94/57/KE kif ukoll taħt il-kriterji A.4, B.6(a) u b.7(a) tal-Anness għall-istess Direttiva.
               
            
                  (4)
               
               
                  L-organizzazzjoni għandha tkun megħjuna minn esperti esterni kkwalifikati fit-taħriġ tal-ispetturi. Sal-1 ta’ Lulju 2009, il-kwalifikazzjonijiet għandhom jingħataw lil spetturi biss abbażi ta’ ċertifikati maħruġin minn dawk l-esperti esterni, u li jiċċertifikaw li l-ispetturi kkonċernat ikun għadda totalment mit-taħriġ meħtieġ.
               
            
                  (5)
               
               
                  Sal-1 ta’ Awwissu 2009, il-persunal tal-maniġment għoli tal-organizzazzjoni għandu jgħaddi minn programm speċifiku ta’ taħriġ dwar il-maniġment ta’ kwalità, ipprovdut minn esperti esterni kkwalifikati.
               
            
                  (6)
               
               
                  L-esperti msemmija fil-punti (2) sa (5) għandhom ikunu soġġetti għall-awtorizzazzjoni espliċita minn qabel tal-amministrazzjoni Griega, wara konsultazzjoni mal-Kummissjoni, bl-għajnuna tal-EMSA.
               
            
                  (7)
               
               
                  L-ispetturi kollha minn uffiċċji barra l-Greċja għandhom jiġu mħarrġa mill-ġdid, u l-kwalifiki tagħhom għandhom jiġu ċċertifikati mill-ġdid skont il-punt 4 ta’ dan l-Anness. Sakemm ma jiġux iċċertifikati mill-ġdid skont dan il-punt, l-ispetturi barra mill-Greċja ma jistgħu jwettqu l-ebda eżami statutorju jew ta’ klassifikazzjoni, għajr jekk l-eżami jsir b’mod konġunt ma’ spetturi minn uffiċċju fil-Greċja jew ma’ spettur esklussiv minn organizzazzjoni rikonoxxuta oħra.
               
            
                  (8)
               
               
                  Mingħajr ħsara għall-punt (9) ta’ dan l-Anness, l-organizzazzjoni ma għandhiex tawtorizza bastimenti ġodda għall-klassifikazzjoni matul il-perjodu msemmi fl-Artikolu 1 ta’ din id-Deċiżjoni.
               
            
                  (9)
               
               
                  Sal-1 ta’ Ottubru 2009, il-perjodu massimu li fih il-bastimenti jistgħu joperaw b’ċertifikati proviżorji għandu jiqsar sa tliet xhur.
               
            
                  (10)
               
               
                  Il-listi ta’ verifika tal-organizzazzjoni għall-kompiti statutorji għandhom jiġu awtorizzati mill-amministrazzjoni Griega jew jiġu pprovduti minn organizzazzjoni rikonoxxuta oħra.
               
            
                  (11)
               
               
                  Sal-1 ta’ Lulju 2009, il-listi ta’ verifika għall-eżamijiet ta’ klassifikazzjoni għandhom jinbudlu ma’ listi ta’ verifika ġodda, imħejjija u miżmuma aġġornati bl-għajnuna tal-esperti msemmija fil-punt (3).
               
            
                  (12)
               
               
                  Sal-1 ta’ Mejju 2009, is-Sistema ta’ Ġestjoni ta’ Informazzjoni ddisinjata mill-ġdid mill-organizzazzjoni għandha ssir operazzjonali bil-funzjonalitajiet li ġejjin:
                  
                              (a)
                           
                           
                              Għandha tipprovdi tagħrif preċiż u totalment aġġornat dwar it-taħriġ u l-kwalifiki tal-ispetturi qabel ma jingħataw kompitu;
                           
                        
                              (b)
                           
                           
                              Għandha tipprovdi tagħrif preċiż u totalment aġġornat dwar l-istatus tal-bastimenti fir-rigward tal-eżamijiet;
                           
                        
                              (c)
                           
                           
                              Għandha tivverifika r-rapporti kollha tal-eżamijiet tal-bastimenti qabel ma tiddaħħal id-dejta relevanti fis-sistema; kif ukoll
                           
                        
                              (d)
                           
                           
                              Għandha twissi lill-maniġment tal-organizzazzjoni fil-każ ta’ dewmien eċċessiv fil-produzzjoni ta’ rekords ta’ eżamijiet.
                           
                        
            
                  (13)
               
               
                  Wara d-dħul fis-seħħ ta’ din id-Deċiżjoni, l-organizzazzjoni għandha tressaq lill-awtoritajiet Griegi u lill-Kummissjoni, kull xahrejn, rapport tal-progress lejn l-ilħiq tal-kundizzjonijiet stipulati fil-punti (1) sa (5) u fil-punti (7) sa (12).
               
            
                  (14)
               
               
                  L-organizzazzjoni għandha tieħu l-miżuri meħtieġa biex ittejjeb b’mod sinifikanti r-rendiment tagħha.
               
            
                  (15)
               
               
                  Il-Kummissjoni, bl-għajnuna tal-EMSA, għandha tevalwa b’mod kontinwu l-ilħiq tal-kundizzjonijiet tal-punti (1) sa (14) ta’ dan l-Anness, u b’mod partikolari r-rispett tal-iskadenzi stabbiliti minnhom. In-nuqqas ta’ konformità ma’ dawn il-kundizzonijiet u skadenzi, f’kull ħin matul il-perjodu msemmi fl-Artikolu 1 ta’ din id-Deċiżjoni, il-Kummissjoni tista’ tqisu bħala ġustifikazzjoni għat-tneħħija tar-rikonoxximent skont l-Artikolu 9 tad-Direttiva 94/57/KE.